1. Vadošā loma klimatrisku modelēšanā un cenu noteikšanā 1.1. Pārapdrošināšanas darbībā izmanto mūsdienīgas modelēšanas metodes, kas: (a) tiek izmantotas, lai panāktu, ka prēmijas līmenis pienācīgi atspoguļo eksponētību riskiem, apdraudētību un neaizsargātību pret klimata pārmaiņu riskiem, kā arī to, kādas darbības apdrošinātāja apdrošinājuma ņēmējs veicis, lai aizsargātu apdrošināto aktīvu vai darbību pret šiem riskiem, ja apdrošinātājs šādu informāciju sniedz pārapdrošinātājam; (b) nepaļaujas tikai uz vēsturiskām tendencēm; (c) integrē tālredzīgus scenārijus. 1.2. Pārapdrošinātājs publiski atklāj, kā pārapdrošināšanas darbībā tiek ņemti vērā riski, ko rada ar klimatu saistīti apdraudējumi. 2. Atbalsts tādu pārapdrošināšanas produktu izstrādei un piedāvāšanai, kas dod iespēju veikt nedzīvības pārapdrošināšanu 2.1. Pārapdrošināšanas darbības pamatā esošie produkti sedz riskus, kas izriet no ar klimatu saistītiem apdraudējumiem, un, neskarot līgumiskajiem noteikumiem un apdrošināšanas prēmijām piemērojamos juridiskos ierobežojumus, uz riska novērtējuma pamata piedāvā priekšrocības apdrošinātāja apdrošinājuma ņēmējiem, ja tie veikuši preventīvus pasākumus. 2.2. Pārapdrošināšanas darbība atbilst vienam vai vairākiem šādiem kritērijiem: (a) ja apdrošinātājs to vēlas, pārapdrošinātājs pamatā esošā produkta izstrādes laikā tieši vai ar pārapdrošināšanas starpnieka starpniecību sadarbojas ar apdrošinātāju, proti: i) apspriež iespējamos pārapdrošināšanas risinājumus, ko pārapdrošinātājs vēlas piedāvāt saistībā ar šo produktu. Galaproduktu laiž tirgū, izmantojot vienu no pārapdrošināšanas risinājumiem, kas produkta izstrādes posmā tika apspriesti ar pārapdrošinātāju; ii) sniedz datus vai citas tehniskas konsultācijas, kas ļauj apdrošinātājam noteikt to riska segumu cenu, kuri izriet no ar klimatu saistītiem apdraudējumiem, kā arī uz riska novērtējuma pamata piedāvāt priekšrocības apdrošinātāja apdrošinājuma ņēmējiem, ja tie veikuši preventīvus pasākumus; (b) apdrošinātājs, visticamāk, samazinātu vai pārtrauktu savu segumu attiecībā uz pamatā esošo produktu bez pārapdrošināšanas līguma vai salīdzināma pārapdrošināšanas līguma; (c) pārapdrošinātājs darījumu attiecību ietvaros ar apdrošinātāju vai pārapdrošināšanas starpnieku sniedz datus un/vai citas tehniskas konsultācijas, kas ļauj apdrošinātājam piedāvāt to risku segumu, kuri izriet no ar klimatu saistītiem apdraudējumiem, un segums ļauj uz riska novērtējuma pamata piedāvāt priekšrocības apdrošinātāja apdrošinājuma ņēmējiem, ja tie veikuši preventīvus pasākumus. 2.3. Ja pārapdrošināšanas produktus piemēro pamatā esošo produktu līmenī, tad tikai daļa no pārapdrošinātāja darbības pamatā esošajiem produktiem var segt riskus, kuri iziet no ar klimatu saistītiem apdraudējumiem, un uz riska novērtējuma pamata piedāvā priekšrocības, ja apdrošinātāja apdrošinājuma ņēmēji 2.1. punkta nolūkā ir veikuši preventīvus pasākumus. Tādā gadījumā pārapdrošinātājs spēj identificēto to pārapdrošināšanas prēmiju daļu, kas saistīta ar šiem pamatā esošajiem produktiem. 3. Inovatīvi pārapdrošināšanas seguma risinājumi 3.1. Pārapdrošināšanas produkti, ko pārdod pārapdrošināšanas darbības ietvaros, piedāvā to risku segumu, ko rada ar klimatu saistīti apdraudējumi, ja tas izriet no apdrošinātāja klientu prasībām un vajadzībām, kas balstās uz pamatā esošajiem produktiem. Šādi apdrošināšanas produkti pienācīgi atspoguļo to, ka uz riska novērtējuma pamata tiek piedāvātas priekšrocības apdrošinātāja apdrošinājuma ņēmējiem, ja tie veikuši preventīvus pasākumus. 3.2. Atkarībā no apdrošinātāja atsevišķu klientu prasībām un vajadzībām pārapdrošināšanas produkti var ietvert īpašus riska nodošanas risinājumus, piemēram, apdrošināšanu pret uzņēmējdarbības pārtraukumu, saistītās uzņēmējdarbības pārtraukumu, citiem ar fizisku kaitējumu nesaistītiem zaudējumu faktoriem, apdraudējumu kaskādes efektu un savstarpējo atkarību (sekundārie apdraudējumi), kaskādes efektu, ko izraisa dabas un tehnoloģisko apdraudējumu mijiedarbība, kritiskas infrastruktūras atteices. 4. Datu kopīgošana 4.1. Pienācīgi ņemot vērā Regulu (ES) 2016/679, ievērojama daļu datu par zaudējumiem, kas saistīti ar pārapdrošinātāja darbību, bez maksas dara pieejamu vienai vai vairākām publiskām iestādēm analītiskas izpētes vajadzībām. Publiskās iestādes deklarē, ka dati tiks izmantoti, lai veicinātu sabiedrības pielāgošanos klimata pārmaiņām reģionā, valstī vai starptautiskā mērogā, un pārapdrošinātājs sniedz datus tādā detalizācijas pakāpē, kas ir pietiekama, lai tos varētu izmantot attiecīgās publiskās iestādes. 4.2. Ja pārapdrošinātājs ar šādiem datiem vēl nedalās ar publisko iestādi iepriekšminētajā nolūkā, tas ir paziņojis par nodomu savus datus bez maksas darīt pieejamus ieinteresētajām trešām personām un norādījis, ar kādiem nosacījumiem šādus datus var koplietot. Paziņojums par nodomu dalīties ar pieejamajiem datiem attiecīgajām publiskajām iestādēm ir viegli pieejams, tostarp pārapdrošinātāja tīmekļa vietnē. 5. Augsts pakalpojumu līmenis pēckatastrofas situācijā Pārapdrošināšanas darbības ietvaros saņemtās prasības — gan vēl neizskatītās, gan tās, kuru pamatā ir lieli zaudējumi, kuru iemesli ir riski, kas izriet no ar klimatu saistītiem apdraudējumiem — tiek apstrādātas pret klientiem taisnīgi, saskaņā ar augstiem prasību apstrādes standartiem un savlaicīgi saskaņā ar piemērojamiem tiesību aktiem, un tas tiek darīts arī nesenu lielu zaudējumu notikumu kontekstā. Attiecīgā gadījumā pārapdrošinātājs palīdz apdrošinātājam vai pārapdrošināšanas starpniekam novērtēt prasības, kas izriet no pamatā esošā produkta. Informācija par procedūrām attiecībā uz pārapdrošinātāja papildu pasākumiem lielu zaudējumu gadījumā ir publiski pieejama.